open-index/open-wikipedia-markdown huggingface dataset:
Pantone

**Pantone LLC** er et firma basert i Carlstadt, New Jersey, USA som er særlig kjent for sitt fargereferansesystem Pantone Matching System (PMS). De gir ut en vifteformet katalog som brukes i trykkerier og av grafiske designere. Katalogen inneholder trykte prøver av 1114 farger, sammen med oppskrifter på hvordan trykkeriet kan blande seg fram til de tilsvarende trykkfargene ut fra 15 utgangsfarger. Firmaet tilvirker også fargestoffer for industrien, både til bruk i trykkfarger, maling, tekstiler og plast. Firmaet ble etablert i 1962.

Pantone Matching System benyttes ofte for å fastsette offisielle referanser for fargene i flagg.

## Eksterne lenker
* 
* Pantones fargesystem
ISSF 25 meter standardpistol

**25 m standardpistol**, også kjent som **ISSF finpistol**, er et internasjonalt skyteprogram som i Norge arrangeres av Norges Skytterforbund. Finpistol omfatter pistoler 5,6 mm (kaliber .22), og må kunne ta minst 5 skudd, 6 skudd hvis den skal brukes fullt ut til feltskyting.

Godkjent våpen må ikke veie mer enn 1400 g med alt tilbehør, løpet skal ikke være lengre enn 153 mm, avstanden mellom for og baksiktet skal ikke være lengre enn 220 mm, avtrekksvekten skal være på minst 1000 g, og våpenet skal gå ned i en målekasse med dimensjonene 300 x 150 x 50 mm.

## Eksterne lenker
* Regler  på skyting.no
Royal Air Force Ensign

**Royal Air Force Ensign** er flagget for det britiske luftforsvaret. Det er laget etter mønster av britiske maritime flagg, de såkalte red ensigns og blue ensigns. Det har etter disse forbildene Storbritannias unionsflagg i kantonen av en flaggduk som har flyvåpenets gråblå farge. Det britiske identifikasjonsmerket for militære fly er plassert i flaggets frie ende.

Flagget ble innført i 1920.

## Litteratur
*Graham Bartram: *British Flags and Emblems*, 2004

## Eksterne lenker
* Royal Air Force – Ensign History
Zakk Wylde

**Zakk Wylde** (født **Jeffrey Phillip Wiedlandt**; 1967) er en amerikansk heavy metal-gitarist.

Wylde er vokalist, pianist og gitarist i Black Label Society. Hans tredje band, Pride and Glory, ga ut musikkalbumet *Pride and Glory* i 1994, før de ble oppløst samme år. Han var soloartist en liten stund, men etter det akustiske albumet *Book of Shadows* og et avslått tilbud om å få spille i Guns N' Roses, dannet han bandet Black Label Society i 1998. Han er også med i Guitar Hero World Tour, i «Zakk Wylde Guitar Duel». I 2016 var han med å starte supergruppa Generation Axe. I 2023 skal han spille gitar for Pantera på deres første turné på 22 år, sammen med Anthrax-trommeslager Charlie Benante, vokalist Phil Anselmo og bassist Rex Brown.

Wylde begynte å spille gitar som 15-åring. Han har selv sagt at han som regel spilte 12 timer hver dag og noen ganger i strekk fra da han kom hjem fra skolen, til han skulle tilbake på skolen neste dag, for så å sove gjennom hele dagen. Når han vokste opp, spilte han i det lokale bandet «Stone Henge». Noen år senere, skiftet han gruppe til «Zyris». I 1987 takket han ja til å bli fast medlem i Ozzy Osbournes band. Han debuterte på albumet *[[No Rest for the Wicked]]* i 1988.  

Zakk Wyldes spill er sterkt influert av både countrymusikk og blues. Zakk Wylde er kjent for sine «hylende» overtoner.

## Diskografi
;Solo
* *Book of Shadows* (1996)

;Pride & Glory
* *Pride & Glory* (1994)

;Black Label Society
* *[[Sonic Brew]]* – (1999) – Spitfire Records
* *[[Stronger Than Death]]* – (2000) – Spitfire Records
* *[[Alcohol Fueled Brewtality]]* – (2001) – Spitfire Records
* *[[1919 Eternal]]* – (2002) – Spitfire Records
* *[[The Blessed Hellride]]* – (2003) – Spitfire Records
* *[[Hangover Music Vol. VI]]* – (2004) – Spitfire Records
* *[[Mafia (album)|Mafia]]* – (2005) – Artemis Records
* *[[Kings of Damnation 98-04]]* – (2005) – Spitfire Records
* *[[Shot to Hell]]* – (2006) – Roadrunner Records
* *[[Order of the Black]] * – (2010) – E1 Music

;Ozzy Osbourne
* *[[No Rest for the Wicked]]* (1988)
* *[[Just Say Ozzy]]* (1990)
* *[[No More Tears]]* (1991)
* *[[Ozzmosis]]* (1995)
* *[[Down to Earth (Ozzy-album)|Down to Earth]]* (2001)
* *[[Live at Budokan (Ozzy-album)|Live at Budokan]]* (2002)
* *[[The Essential Ozzy Osbourne]]* (2003)
* *[[Prince of Darkness (album)|Prince of Darkness]]* (Box Set) (2005)
* *[[Black Rain (album)|Black Rain]]* (2007)

## Referanser


## Eksterne lenker
* 
* 
* 
* 
* Black Label Societys hjemmeside
John Alexander Reina Newlands

**John Alexander Reina Newlands** (1837–1898) var en analytisk kjemiker fra England. I 1863 utarbeidet han det første periodiske system som rangerer grunnstoffene etter den relative atommassen. I 1865 presenterte han ('law of octaves'), som baserte seg på at man kunne se lignende egenskaper hos hvert 8. grunnstoff. Han ble latterliggjort den gang, men fem år senere publiserte den russiske kjemikeren Dmitrij Mendelejev, uavhengig av Newlands' arbeid, en mer utviklet utgave av periodesystemet. Også den var basert på atommassen. Det  var den som la grunnlaget for den utgaven vi benytter i dag (basert på atomnummer).

Newlands var født i London, og studerte der på Royal College of Chemistry. I 1860 tjente han som frivillig i Giuseppe Garibaldis kamp for et forent Italia (Newlands var av italiensk opprinnelse på morsiden). Han startet opp sin praksis som analytisk kjemiker i 1864. I 1868 ble han sjef for kjemikerne ved et sukkerraffineri, og introduserte en rekke forbedringer i prosessen der. Han forlot senere sukkerraffineriet for å starte opp som analytisk kjemiker igjen.

Akkurat som mange av hans samtidige, brukte Newlands først uttrykk som 'ekvivalent vekt' og 'atomvekt' uten mål og mening. I sitt første arbeide fra 1863, brukte han de verdier som hans forgjengere brukte og godkjente. Ufullstendighetene i tabellen han tegnet opp i 1864, gjorde at han kunne beskrive eksistensen av nye, den gang ukjente grunnstoffer, for eksempel germanium. 

I 1894 ble han far til Christopher Maddocks Newlands.

Det er en blå plakett på huset hvor Newlands ble født og oppvokst. Huset befinner seg i West Square, Newington, sør i London, og plaketten er satt opp av *Royal Society of Chemistry* (*den kongelige forening av kjemikere*).

## Referanser
Luca Pitti

**Luca Pitti** (født 1398, død 1472) var en rik florentinsk bankier. Han ble *Gonfaloniere di Giustizia* (den ledende magistraten) mens Cosimo de' Medici styrte Den florentinske republikken.

I 1458 begikk han et statskupp som sikret at Cosimo de' Medici  ble sittende med makten. Cosimo de' Medici var imidlertid en aldrende mann og Pitti ledet i praksis styret frem til Cosimo de' Medicis død.
Niccolò Machiavelli omtaler Pitti i sin historie om Firenze, men det er mulig at hans omtale kan være negativt farget av at en av hans slektninger var Pittis største rival og ble forvist fra Firenze.

Luca Pitti fikk bygget Palazzo Pitti. Byggingen startet samme år som kuppet fant sted. Legendene sier at han skal ha gitt detaljerte instruksjoner for å sikre at hans nye bygg overgikk palasset til Mediciene. 

Da Cosimo de' Medici døde vendte lykken seg for Luca Pitti.

## Eksterne lenker
* Machiavellis omtale av Pitti i bok 7 kapittel 1 av Firenzes historie (engelsk)
Special Olympics Norge

**Special Olympics Norge** var etablert som en del av den internasjonale Special Olympics-bevegelsen for å fremme utbredelsen av idrett for mennesker med utviklingshemning.

Special Olympics Norge var registrert som en frivillig organisasjon med Paal Aamaas som styreleder og Geir Smeby som direktør. Geir Smeby sluttet i stillingen 1. oktober 2014. Stål Rune Jensen tok over stillingen, og fungerte frem til organisasjonen ble slått konkurs 14 dager senere.

## Referanser


## Eksterne lenker
* Special Olympics Norge
Pistolskyting

**Pistolskyting** er en idrett hvor håndvåpen benyttes.

## Forbund
Det drives pistolskyting innen flere forbund i Norge:

* Dynamisk Sportsskyting Norge (DSSN) - IPSC, sivilpistol, steel challenge
* Norges Skytterforbund (NSF) - bane, felt, PPC
* Norges Metallsilhuettforbund (NMF) - silhuettpistol, silhuettfelt
* Norsk reservistforbund (NROF)
* Norsk Svartkruttunion (NSU)
* Scandinavian Western Shooters (SWS)

## Eksterne lenker
* Dynamisk Sportsskyting Norge
* Norges Skytterforbund
* Norges Metallsilhuettforbund
* Norsk Svartkruttunion
* Norske Reserveoffiserers Forbund
* Scandinavian Western Shooters
.vc

**.vc** er Saint Vincent og Grenadinenes nasjonale toppnivådomene (ccTLD) for internett.  

## Bruk
Registrering er tilgjengelig for alle, og domenet er blitt brukt av en mangfoldighet av sider, som ikke nødvendigvis har noen tilknytning til landet. *.vc* kan også ses på som stående for "Venture Capital", "Ventura County", eller andre ting, og det har også fra tid til annen blitt markedsført som sådan.

## Registrering
Registrering er tilgjengelig direkte på andre nivå uten restriksjoner, eller på tredje nivå under diverse kategorier på andre nivå.

## Se også
* Domenenavn
* Landskoder (internett)
* Toppnivådomene

## Eksterne lenker
* IANA .vc whois informasjon
* .vc domenets registreringsnettsted
* .vc whois søk  (drevet av Tucows)
Asfyksi

**Asfyksi** (fra gresk: *a-*, «uten» og *σφυγμός* (sphygmos), «puls, hjerteslag») er en fysisk tilstand hvor kroppen ikke får tilstrekkelig oksygen ved at man ikke kan puste normalt. Tilstanden hvor kroppens indre organer mangler oksygen kalles hypoxi. Ett eksempel av asfyksi er kvelning. Oksygenmangel kan også oppstå uten at man merker det. Normalt øker trangen til å puste ved økt mengde kulldioksid (CO2) i blodet, men ikke alltid. Luften kan inneholde for lite kulldioksid til å gi denne effekten, man kan da få mangel på oksygen uten varsel.

Andre forhold som kan lede til asfyksi.: 
* Inhalering av kullmonoksid (kullos) fra eksos, for eksempel fra en bilmotor eller aggregat. 
* Kontakt med visse kjemikalier som f.eks. hydrogencyanid. 
* Selvpåført hyperventilering før fridykking, som kan lede til "grunt vann blackout". 
* Overdose med narkotika. 
* Ekstremt lavt lufttrykk eller vakuum. 
* Pusting i forurenset luft som mangler oksygen forårsaket av f.eks. sveisegass eller nitrogen.
* Pusting i luft som inneholder røykpartikler og branngasser. Ved branner i Norge krever dette flere menneskeliv enn heten fra flammene.
* Ekstrem latter.
.sy

**.sy** er Syrias nasjonale toppnivådomene (ccTLD) for internett.

## Registrering
Registrering gjøres direkte på andre nivå, eller på tredje nivå under kategoriserte subdomener på andre nivå. Tilgjengelige andrenivå domener er:
* **.edu.sy**
* **.gov.sy**
* **.net.sy**
* **.mil.sy**
* **.com.sy**
* **.org.sy**

## Se også
* Domenenavn
* Landskoder (internett)
* Toppnivådomene

## Eksterne lenker
* IANA .sy whois informasjon 
* .sy registreringsreglement
Light in My Darkness

***Light in My Darkness*** er en bok av Helen Keller. Den har blitt beskrevet som hennes «spirituelle biografi», og hun argumenterer i boken for idéene til Emanuel Swedenborg (swedenborgianisme). Boken ble opprinnelig utgitt i 1927 under tittelen *My Religion*. Den opprinnelige utgivelsen bar preg av hastverksarbeid; boken har senere utkommet i reviderte utgaver der det er ryddet opp i kapittelstrukturen og språket har blitt modernisert.

I 1960, mot slutten av Kellers liv, utkom en revidert versjon av boken under tittelen *Light in My Darkness*. Den nye tittelen bygger på et poetisk utsagn fra Keller:
:*I know that life is given us so that we may grow in love. And I believe that God is in me as the sun is in the color and fragrance of the flower, the Light in my darkness, the Voice in my silence*

Boken kom i dansk oversettelse under tittelen *Min religion* på det danske forlaget Aschehoug i 1929 og i svensk oversettelse samme år under samme tittel.

## Referanser
Pegazus

**Pegazus** er et power metal/tradisjonelt metal-band fra Australia. 

Bandet ble stiftet i Melbourne i 1993 av to brødre, 26 år gamle Johnny (gitar) og 19 år gamle Robbie Stojcevski (trommer). Deres første vokalist var Justin Fleming og deres første bassist Dave King. 5. august 1994 spilte de sin aller første konsert på en fullsatt Richmond Tavern, et lokalt utested. Etter å ha spilt rundt omkring Melbourne i noen måneder, spilte de inn det selvtitulerte og selvfinansierte debutalbumet deres *Pegazus*, som ble gitt ut i mars 1995. Albumet mottok god kritikk og solgte bra, til tross for grunge rockens popularitet og mange store internasjonale utgivelser fra andre musikere samtidig. Mottakelsen ga bandet håp og har siden gitt ut studioalbumene *Wings Of Destiny*, *Breaking the Chains* og *The Headless Horseman*. Deres seneste utgivelser er konsertalbumet *Live! Thunder Down Under* og DVD-en *Mythology Chapter II (2000 – 2006)*.
## Eksterne lenker
*
Blodsvernloven

**Blodsvernloven** eller **blodvernloven**  (etter tysk *Blutschutzgesetz*) var en av Nürnberglovene vedtatt av det tyske nasjonalsosialistiske NSDAPs rikspartidag «Rikspartidag for frihet» i september i 1935. Disse lovene dannet det juridiske grunnlaget for Hitler-Tysklands systematiske forfølgelse og seinere utslettelse av jøder i holocaust. Lovens faglige forankring stammet blant annet fra rasehygienikeren Eugen Fischers pseudovitenskapelige forskning.

## Lovteksten

### Tekst 11: Lov til beskyttelse av det tyske blod og den tyske ære av 15. september 1935

Idet vi har innsett at det tyske blods renhet er den viktigste forutsetning for det tyske folks videre eksistens, og inspirert av den urokkelige vilje til å sikre den tyske nasjons eksistens i all framtid, har Riksdagen enstemmig vedtatt følgende lov, som hermed bekjentgjøres:

§1
:1. Ekteskap mellom jøder og statsborgere av tysk eller artsbeslektet blod er forbudt. Ekteskap som inngås på tross av dette, er ugyldige, selv om de inngås i utlandet for å omgå denne lov.

:2. Annulleringsprosedyrer kan kun iverksettes av statsadvokaten.

§2
:Kjønnslig omgang utenfor ekteskap mellom jøder og statsborgere av tysk eller artsbeslektet blod er forbudt.

§3
:Jøder tillates ikke å ansette i sin husholdning kvinnelige statsborgere av tysk eller artsbeslektet blod, som er under 45 år gamle.

§4
:1. Det er forbudt for jøder å heise riks- eller nasjonalflagget eller bære rikets farger.

:2. Det er derimot tillatt for dem å bære de jødiske farger. Denne rett er beskyttet av staten.

§5
:1. Enhver som bryter forbudene i §1 vil bli straffet med fengsel og hardt straffarbeid.

:2. En mann som bryter forbudet i §2 vil bli straffet med fengselsstraff med eller uten hardt straffarbeid.

:3. Enhver som overtrer påbudene i §§ 3 eller 4 vil bli straffet med fengsel i opptil ett år og med bøter eller med en av disse straffer.

§6
:Innenriksministeren vil i overensstemmelse med Førerens stedfortreder og justisministeren bekjentgjøre gjennomføringen og gjøre de nødvendige tilføyelser i forhold til retts- og forvaltningsforskriftene.

§7
:Denne lov trer i kraft dagen etter bekjentgjørelsen, § 3 vil imidlertid ikke tre i kraft før 1. januar 1936.

Nürnberg, 15. september, 1935

Ved Frihetens Rikspartidager

Adolf HitlerFører og Rikskansler

Wilhelm FrickInnenriksminister

Dr. Franz GürtnerJustisminister

Rudolf HessFørerens stedfortreder

*(Oversatt fra [[Reichsgesetzblatt]] I, 1935, s. 1146-1147)*

## Se også
* Holocaust
* Nürnberglovene
* Mischehe, blandingsekteskap 
* Mischling, «halvjøde», «kvartjøde»

## Eksterne lenker
* ''Organisationsbuch der NSDAP 1937'': Plansjer over lovlige ekteskap fra side 529
Urge Overkill

**Urge Overkill** er et alternativ rock-band fra Chicago, USA bestående av Nathan «Nash Kato» Kaatrud og Eddie «King» Roeser. Deres cover av Neil Diamonds sang *«[[Girl, You'll Be a Woman Soon]]»* var med i filmen Pulp Fiction og ble en stor hit i 1994.

## Medlemmer
* Nathan «Nash Kato» Kaatrud – vokalist, gitar
* Eddie «King» Roeser – vokal, gitar, bass

## Diskografi
### Studio albums

## Eksterne lenker
* 
* 
*
Sola videregående skole

**Sola videregående skole** er en videregående skole i Sola kommune, det er en stor kombinert skole med omtrent 800 elever fordelt på 38 klasser. Skolen er den eneste videregående skolen i kommunen.

Skolen tilbyr utdanningsprogram for Studiespesialisering, Idrettsfag, Elektrofag, og Teknikk og industriell produksjon. Skolen er en av de få i Norge som tilbyr landslinje for flyfag, og man finner ofte elever fra hele landet på linjen. Det er også tilrettelagt opplæring for minoritetsspråklige elever. Sola videregående skole er også en MOT-skole.
Skolen satser på IKT, og skolens lærere bruker itslearning som LMS-plattform. Skolen har også flere datamaskiner tilgjengelige i studieverkstedet, på biblioteket eller andre datarom. 

Sola videregående skole ligger rundt mange gode og nye treningsfasiliteter, og har derfor en bra idrettslinje. Rundt skolen finner du flere haller, fotballbaner og turnhaller. Ifra høsten 2022 tilbyr skolen også toppidrett i banesykling, ettersom skolen ligger knapt 100 meter fra Sola Arena, Norges eneste innendørs velodrom. Linjen satser på fysiske ferdigheter som styrke, eksplosivitet og utholdenhet, men fokuserer også på utfordringer direkte relatert til banesykling. 

Det er også sannsynlighet for at skolen åpner enda en landslinje, for det nye dronefaget. Skolen ønsker å åpne denne linjen, sammen med 5 andre skoler i landet, og har fått tilbud om økonomisk støtte av kommunen.  

Skolebygget er stort og åpent med rommelig kantine og trivelige fellesarealer hvor det er hyggelig å slå av en prat eller finne et rolig sted for å gjøre skolearbeid. Skolen ble bygget i 1985 og har er den eneste videregående skolen i landet som har mottatt A.C. Houens arkitektpris i 1991, sammen med arkitektene Hoem-Kloster-Jacobsen. I 2017 begynte planer for å utvide skolen, og i oktober 2019 ble det såkalte "nybygget" klart for bruk. Dette nye bygget er koblet fast til det originale, men mimrer ingenting om det originale bygget fra 1985. Dette nybygget inkluderte mange klasserom og grupperom egnet til studiespesialisering. Nybygget kom også med to sandvolleyball baner som man kan ofte se bli brukt om sommeren.     

## Eksterne lenker
*
Dvergtejuer

* Alopoglossinae
* Cercosaurinae
* Ecpleopinae
* Gymnophthalminae
* Rhachisaurinae

**Dvergtejuer** er en familie av øgler som er utbredt fra det sørlige Mexico til Argentina. De lever i mange naturtyper fra ørken til tropisk regnskog, og går høyt opp i Andesfjellene.

Disse øglene er i slekt med tejuene, og blir ofte regnet som en underfamilie av dem. De skiller seg ut ved å ha glatte skjell og reduserte bein; dette er trekk som minner om skinkene. Slektene *Bachia* og *Calyptommatus* er beinløse, og har et gravende levevis.

## Eksterne lenker
* 
* The Reptile Database - Gymnophthalmidae
Gerald FitzGerald, 9. jarl av Kildare

**Gerald FitzGerald, 9. jarl av Kildare** (født 1487, død 2. september 1534), også kjent ved sitt irske navn *Gearóid Óg*, var en irsk adelsmann av normannisk slekt og var Lord Deputy (visekonge) av Irland på vegne av den engelske kronen.

## Familie
Han var sønn av Gerald FitzGerald, 8. jarl av Kildare og Alison Eustace. Han giftet seg med Elizabeth Zouche (født før 1493 – død 6. oktober 1517), datter av John Zouche, i 1503 og som han fikk ett barn med, sin sønn og arving Thomas Fitzgerald, 10. jarl av Kildare. Han giftet seg senere med Elizabeth Grey (født før 1475 – død ukjent), datter av Thomas Grey, 1. marki av Dorset, og en etterkommer av kong Edvard III av England. Elizabeth Grey hadde tidligere vært gift med John Arundell fra Cornwell og hadde tre barn sammen med ham, en datter og to sønner. Sammen med Gerald fikk hun ytterligere tre barn:

De fikk ytterligere tre barn:
* Gerald FitzGerald, 11. jarl av Kildare
* Elizabeth FitzGerald
* Edward FitzGerald.

## Egenrådig
Faren Gerald hadde styrt Irland, hovedsakelig den sørøstlige delen, med en jernhånd, og hadde slått ned flere opprør, men på en ekspedisjon ble han dødelig såret. Han klarte å komme seg tilbake til Kildare hvor han døde i 1513. Gerald ble den 9. jarl av Kildare ved sin fars død og overtok også posisjonen som visekonge av Irland.

Han opprettet Irlands første universitet ved Maynooth i 1518. I de områdene han kontrollerte styrte han som en selvstendig konge lik han far hadde gjort før ham. Selv på høyden av sin makt måtte de begge bøye av for den engelske tronen. Faren hadde tilbrakt 2 år i Tower of London og sønnen i 11 år. Da den 9. jarlen ble kalt til London for atter å svare på anklagen om illojalitet fryktet han at oppholdet kunne bli langvaring. Han ga sin tyveårige sønn Thomas myndigheten som visekonge av Irland i sitt fravær og reiste i februar 1534 til London sammen med sine fem halvbrødre for å svare kong Henrik VIII av England.

## Død i Tower of London
I London lot kongen ham arrestere og forvares i Tower of London. Geralds stilling ble ytterligere forverret da ryktene om at han var blitt henrettet kom til Irland. Hans unge sønn Thomas fraskrev seg derfor i juni 1534 sin troskap til den engelske tronen og gjorde seg til leder for et irsk opprør, men som ikke fikk den oppslutning han hadde håpet på. Den 2. september dør Gerald, ikke ved kongens dom, men av naturlige årsaker og antagelig av de generelle dårlige forholdene i fengselet.

Thomas overga seg til den engelske tronen i august 1535 mot løfte om tilgivelse, men Henrik VIII satte løftet til side og sendte ham til Tower of London. Da Irland var blitt fullstendig pasifisert ble han i 1537 sammen med sine fem onkler hengt, trukket og kvartert ved Tyburn.

Thomas ble etterfulgt av sin halvbror Gerald som ble i Italia inntil kong Henrik VIII var godt og vel død i 1547. Han ble den 11. jarl av Kildare.

## Referanser


## Litteratur
* Lyons, Mary Ann (1998): *Gearoid Og Fitzgerald, Ninth Earl of Kildare*. Dundalk: Dundalgan Press. ISBN 0-85221-135-X

## Eksterne lenker
* The Peerage.com
* The royal Genealogy information at University of Hull
Interkommunalt selskap

**Interkommunalt selskap** (**IKS**) er en norsk organisasjonsform for selskaper innen offentlig sektor der flere kommuner og/eller fylkeskommuner er eiere. Selskapsdriften reguleres av lov om interkommunale selskaper.

Interkommunale vannverk, arkiver og regionmuseer er typiske funksjonsområder for interkommunale selskaper.

Det er viktig å merke seg at fordi et selskap eies av en eller flere kommuner/fylkeskommuner, så betyr ikke dette automatisk at det er et interkommunalt selskap.

## Eksterne lenker
* Lovdata - Lov om interkommunale selskaper
Mostly Robinson

**Mostly Robinson** er en pop/country-duo fra Bergen med Øyvind Haugland og Geir Johannessen. 

De mottok Spellemannprisen 1989 i klassen roots/country for debutalbumet *Roll Down The Highway*. De to har spilt i TV-programmet *Lollipop*, med flere andre band, og lenge vært en del av Bergens musikkliv. Haugland og Johannessen begynte å spille sammen i 1965. Etter å ha jobbet på hver sin kant i utallige konstellasjoner, fant de tilbake til hverandre og musikken de vokste opp med – country – i 1988. Bandet de satte sammen, ble døpt Mostly Robinson som en hyllest til Ray Charles, hvis egentlige etternavn er Robinson.

## Diskografi
**[[Roll Down the Highway]]* (1989)
**[[I Can't Stop Loving You (Mostly Robinson-album)|I Can't Stop Loving You]]* (1992)
**[[Guess Who Is Here]]* (1997)
Schlumberger

**Schlumberger Limited** er et multinasjonalt oljeserviceselskap. Selskapet er leverandør av kompetanse og teknologiske løsninger innen utforskning og produksjon til petroleumsindustrien. Brødrene Conrad og Marcel Schlumberger grunnla i 1926 **Société de Prospection Électrique**, som etter hvert utviklet seg til å bli dagens selskap.

Konsernet har omtrent 115&nbsp;000 ansatte fra 140 ulike nasjonaliteter i over 80 land.

Schlumberger eier også verdens største seismikkselskap, WesternGeco.

## Norge
Schlumberger ble etablert i Norge allerede i 1966 og i dag befinner selskapets teknologiske kompetanse seg ved basene i Stavanger, Bergen og Oslo, totalt 1500 personer. Det norske hovedkontoret ligger i Risavika i Tananger, Sola kommune. Schlumberger har flere avdelinger i Norge, blant annet i Bergen, Oslo, Asker og  Trondheim. Omsetning i 2006 var 19,23 milliarder US dollar  

## Referanser


## Eksterne lenker
* 
*
Idar Mathiassen

**Idar Mathiassen** (født 15. juni 1976) er en norsk fotballspiller som spiller for Kopervik Idrettslag. Han kom til klubben fra Åkra Idrettslag foran 2006-sesongen, da laget skulle forsterkes etter opprykket.

Han kan både spille sentralt på midten og i angrep.

Han har erfaring fra Tippeligaen med 28 kamper og fire mål for Viking fotballklubb. I Stavanger bar han kallenavnet «Zidane». Han har også en fortid i klubber som FK Haugesund og Vard Haugesund.

Idar Mathiassen er per i dag Kopervik Idrettslags største profil. I 2007-sesongen ble han omtalt som en ustoppelig veteran av den lokale fotballeksperten Frode Nygaard.

## Referanser


## Eksterne lenker

* Spillerprofil Kopervik
* 102Nettet: Idar Mathiassen til Kopervik
* Mathiassen avgjorde toppkampen
* Idar Mathiassen ble cuphelt
Ladalen holdeplass

**Ladalen holdeplass** var en jernbaneholdeplass på Meråkerbanen, øst for Trondheim. Holdeplassen ligger ved industriområdet på Lade. Den ble åpnet i 1989 og ble betjent av lokaltog fra Norges Statsbaner, senere NSB AS. Ladalen hadde kun én plattform og et leskur. Med virkning fra 15. juni 2008 ble holdeplassen lagt ned, med bakgrunn i lite trafikkgrunnlag, dårlige fasiliteter og flere nestenulykker.

## Litteratur
* 

## Eksterne lenker
*
Leangen stasjon

**Leangen stasjon** er en jernbanestasjon på Meråkerbanen i bydelen Leangen øst for Trondheim. Fra Leangen går forbindelseslinjen Stavne-Leangenbanen til Stavne stoppested på Dovrebanen.

Stasjonen åpnet i 1881 da Meråkerbanen ble tatt i bruk, og betjenes av lokaltog. Stasjonen har vært fjernstyrt fra Trondheim stasjon siden 1976 og ubetjent siden 1984. Stasjonen betjener industriområder og nærliggende boligarealer på Leangen og de store kjøpesentrene Lade Arena og Sirkus Shopping som ligger på hver sin side av jernbanelinjen.

Fra Leangen stasjon gikk det et sidespor på rundt 1,7&nbsp;km til bedrifter langs Haakon VII's gate og på Lade. Sporet ble nedlagt 10. mai 1995 grunnet manglende vedlikehold og økonomisk støtte fra de ulike bedriftene. Det var stor trafikk på dette sidesporet og stasjonen ble utstyrt med en rekke oppstillingsspor i den anledning. Disse er i 2018 fortsatt på plass, men lite i bruk.

En ny stasjon ble fra 2018 til 2019 oppført ved Leangbrua med adkomst via brua, rundt 100 m vest for den gamle stasjonen, slik at en fikk bedre overgangsmuligheter til det øvrige kollektivsystemet i området. Strindheim bussknutepunkt, som også betjener det nye Metrobuss-systemet, ligger i rundt 300 m gangavstand fra stasjonen. Arbeidet med den nye stasjonen startet 1. september 2018, og den åpnet den 28. august 2019. Stasjonsbygningen fra 1944 hadde lenge vært planlagt revet, den ble senere fjernet.

## Referanser




## Eksterne lenker
Rotvoll holdeplass

**Rotvoll holdeplass** er en jernbaneholdeplass på Meråkerbanen, øst for Trondheim. Holdeplassen betjenes av lokaltog, og ble opprettet ved satsingen på Trønderbanen i 1994. Mange av Rotvolls trafikanter er ansatt i Equinor, som har et større forskningssenter her, eller studenter ved lærer- og tolkeutdanningen ved Høgskolen i Sør-Trøndelag.

Omtrent 150 meter øst for dagens holdeplass lå gamle Rotvold holdeplass fra 1909 til 1940. 

## Litteratur
* 

## Eksterne lenker
Haugesund Toppidrettsgymnas

**Haugesund Toppidrettsgymnas** er en videregående skole i Haugesund. Skolen ble grunnlagt i 1953, og den het da Holgersens videregående skole. Da var det et handels- og økonomigymnas. Etter hvert ble det et fotballgymnas, før det utviklet seg til å bli et toppidrettsgymnas med et bredt spekter av idretter (22 idretter per 2017). I 2008 stod et nytt stort og flott skolebygg oppe ved Idrettsparken i Haugesund.   

Noen av idrettene på skolen er: 
*Fotball
*Håndball
*Drill
*Dans
*Badminton
*islandshest
*Ridning
*Volleyball
*Vektløftning
*Basis+ (Funksjonell fitness)
*Ishockey
*Styrkeløft
*Svømming
*Gokart
*Padling

## Tidligere elever
*  Jan Kjell Larsen 
*  Christian Grindheim 
*  Trond Erik Bertelsen 
*  Jone Samuelsen 
*  Håvard Nordtveit

## Trenere
*  Svein Kåre Hammerø (fotball)
*  Leif Sævereid (fotball)
*  Carl Gregor (keepertrener FK Haugesund)
*  Arvid «Regy» Gabrielsen (keepertrenerlegende, fra blant annet FK Haugesund og Skjold IL)
*  Geir Stakkestad
*  Nils Olav Fjeldheim (padling)

## Referanser


## Eksterne lenker
* Skolens nettsted
Matchstick Sun

**Matchstick Sun** var et norsk rockeband fra Oslo, som eksisterte fra 1984 til 1990. Bandet ga ut to plater.

Bandet besto av Ivar Eidem, Rolf Recknagel, Geir Underdal og Rune Annaniassen. De skiftet i 1988 navn fra *Diamond Dogs* til *Matchstick Sun*, fikk platekontrakt med BMG året etter og utga platene *Flowerground* (1989) og *Itchy Bitchy* (1990). De medvirket også på lydsiden av den norske filmen *[[Giftige løgner (film)|Giftige løgner]]* og har med en låt i ''Mannen som elsket Yngve''. Bandet fikk Spellemannprisen 1989 som *årets nykommer* for debutplata. Ivar Eidem vant siden Spellemannprisen 1996 for sin solodebut.

## Eksterne lenker
* 
* mic.no artikkel fra ''Norsk pop- og rockleksikon
Lilleby holdeplass

**Lilleby holdeplass** er en jernbaneholdeplass på Meråkerbanen. Lilleby ligger i bydelen Lademoen på Trondheims østkant. Holdeplassen åpnet i 1967, og betjenes av lokaltog. Holdeplassen har kun én plattform og et leskur. 

Ved åpningen arvet holdeplassen navnet etter Lademoen stoppested, som ble nedlagt samtidig. I 2006 ble den omdøpt til Lilleby, da Lademoen (noen hundre meter nærmere Trondheim) ble gjenåpnet. 

## Kilder
* 

## Eksterne lenker
TAJ Holding

**TAJ Holding AS** er Tromsøs største eiendomskonsern. Selskapets navn er basert på initialene til selskapets eier Terje Arnulf Johansen fra Lenvik som har vært aktiv i byggebransjen i Tromsø og Finnsnes siden 1982. Selskapets forretningsadresse er på Silsand. Selskapet har bygd og solgt 1600 leiligheter i Tromsø og hadde en omsetning på over 500 millioner i 2006. Konsernregnskapet omfatter TAJ Eiendom AS, Tomasjordnesset AS, datterselskapene Bygg Gruppen AS og Eiendoms Gruppen AS, og datterdatterselskapene Bygg Gruppen Utbygging AS, Økohus Norge AS, Bygg Gruppen Boliger AS, Modul Bygg AS, E.G. Bygg Tromsø AS, E.G. Bygg Trondheim AS, og datterdatterdatterselskapene Balder AS og Probygg AS  

I 2007 solgte selskapet seg ut av Bygg Gruppen AS og Eiendomsgruppen AS og solgte til Bygg og Eiendomsgruppen AS. 

Selskapets største byggeprosjekter er Tomasjordnes (650 boenheter), Hamna (rundt 150 boliger). Solgård i Workinnmarka (150 boliger), sentrumsnære K1 (70 leiligheter) og Fagereng. 

Konsernet har sponset OL-søknaden Tromsø 2018 og 
fotballaget FK Senja.

## Referanser
Terje Arnulf Johansen

**Terje Arnulf Johansen** (født 1955) er en forretningsmann fra Silsand i Lenvik kommune innen byggebransjen. Eiendomselskap kontrollert av Terje Johansen hadde en årsomsetning på om lag 500 millioner i 2005/06. Hoveddelen av virksomheten er knyttet til Tromsø der konsernet har bygd om lag 1600 leiligheter siste ti år.  

Terje Johansen er aktiv i et 20-talls selskaper med TAJ Holding som konsernets morselskap. 

Terje Arnulf Johansen har ikke utdannelse utover syvårig folkeskole. Før han i 1982 begynte med forretningsvirksomhet i byggebransjen, jobbet han i Nordsjøen. På 80-tallet startet han Finnsnes Trelast som senere ble til Bygg i Nord. Virksomheten begynte med import av totomsfire fra Sverige, og ble gradvis utvidet til eiendomsutvikling i Tromsø

## Referanser
Storhamar videregående skole

**Storhamar videregående skole** er en videregående skole ved Storhamar på Hamar vest. Skolen ble til under sitt nåværende navn i august 1995 og har i dag rundt 700 elever fordelt på programområdene Idrettsfag, Helse- og oppvekstfag, Restaurant- og matfag og påbygging til generell studiekompetanse, i tillegg til et bredt tilbud innenfor særskilt tilrettelagt opplæring og voksenopplæring.

Fra skolestart i august 2009 har skolen hatt tilbud for multifunksjonshemmede. Storhamar driver institusjonsundervisning for Ilseng og Hamar fengsel, og i Fossumkollektivene Solvold og Sørligård. Hjørdis Bjølset er rektor ved skolen.

Skolens studietilbud:
Vg1, Vg2 og Vg3 Idrettsfag med breddeidrett, friluftsliv og toppidrett (fotball, håndball, utholdenhet og spesialidretter);
Vg1 Helse- og oppvekstfag;
Vg2 Barne- og ungdomsarbeiderfag;
Vg2 Helsearbeiderfag;
Vg2 og Vg3 Hudpleierfag;
Vg1 Restaurant- og matfag;
Vg2 Kokk- og servitørfag;
Vg2 Matfag;
Vg3 Påbygging til generell studiekompetanse; Vg4 Påbygging til genrell studiekompetanse, dette er orgasniert over 3 dager- tirsdag, onsdag og torsdag
Alternative tilbud, inkludert særskilt tilrettelagte løp innenfor studiespesialisering.

Fra høsten 2019 starter skolen nytt studietilbud med restaurant- og matfag med fagbrev og studiekompetanse .

## Skolens historie
Storhamar vgs har sin opprinnelse i *Hamar kommunale husmorskole* som ble etablert allerede i 1917 og fra 1954 hadde denne tilholdssted i Høiensalgata i bydelen *Sagatun*. I 1976 fikk skolen navnet Ny-Sagatun videregående skole etter Sagatun Folkehøyskole som lå på samme sted, men som ble nedlagt i 1891. Ny-Sagatun vgs hadde to grunnkursklasser og én halvårsklasse i husstell samt filialklasser på både *Rollsløkken skole* i østbyen og Breidablikk skole på Ilseng. Skolen utvidet sitt fagtilbud med grunnkurs i kokk, servitør og husstell samt sosial- og helsefag. På videregående trinn 1 var det kurs innen ferskvarefag, servitørfag, barnepleie og tannlegeassistent. Senere i 1988 ble hjelpepleierutdanningen i Hamar og på *Sanderud* lagt til skolen.

Etter at antallet kurstilbud vokste ble skolen av ren plassmangel tvunget til å leie lokaler flere steder i byen. I 1994 var fylket midt i planleggingen av en ny skole, samtidig som det ble innført en reform innen videregående opplæring kalt Reform-94. Dette gjorde at lokaler og utstyr ble valgt i tråd med den nye reformen og lokaliseringen ble bestemt å være på Storhamar. I nyere tid har skolen stått i fare for å bli sammenslått og innlemmet med Hamar katedralskole til en storskole, men fordi man ikke har funnet kjøpere til de nåværende eksisterende lokalene samt at prognosene for elevveksten i Hamarregionen tilsier en vekst som skaper behov for ytterligere skoleplasser, valgte fylkestinget å ikke benytte seg av opsjonen på det andre byggetrinnet ved storskolen. Under prosessen kom det også store protester mot en slik innlemmelse fra de ansatte på skolen.

## Eksterne lenker
* Storhamar videregående skole
Tor Vaa

**Tor Vaa** (1928–2008) var en norsk billedhugger.

Foreldrene var Thora Bojer og Dyre Vaa. Moren var datter av Johan Bojer. Han flyttet til Rauland sammen med foreldrene, og vokste opp i som eldst i en søskenflokk på seks. Han startet sin kunstutdannelse 18 år gammel som elev hos sin far. Senere studerte han ved Akademiet i Oslo under professor Per Palle Storm og ved Akademiet i København. Han foretok en rekke studiereiser i Europa, bl.a. sammen med sine foreldre. 

19 år gammel debuterte Tor Vaa på Høstutstillingen med et portrett av søsteren Anne Joronn, hugget i klebersten. Han utviklet etter hvert en sikker sans for dyr og natur, noe man ikke minst ser i de to trerelieffene som finnes på Rauland Høgfjellshotell, med motivene reinsdyr og ryper. Tor Vaa har også laget en rekke byster av meget høy kvalitet. I tillegg til modellering laget han også tegninger og malerier. Han benyttet gjerne sine søsken som modeller. 24 år gammel laget han en fullfigur av Henrik Wergeland til Oslo katedralskoles 800-årsjubileum. Hans mest berømte arbeid er likevel «7 år» fra 1950, en statue av hans søster Sissel støpt i bronse. Denne finnes en rekke steder i Norge, bl.a. på Dyre og Thora Vaas gravsted på Rauland kirkegård. 

En anekdote forteller at da Tor var ung gutt lå han og faren Dyre værfast i familiehytta i Bitdalen. De fordrev tiden med å male på dørene, Dyre malte det øvre dørbladet og Tor det nedre. Da Bitdalsvannet ble demmet opp ble dørene berget, og er nå montert på Sporanes, hjemmet Thora og Dyre bygget opp i Rauland i 30-årene. 

Tor Vaa deltok gjennom årene på en rekke utstillinger og konkurranser. Han fikk Statens Kunstnerstipend to ganger, blitt tildelt Statens garantiinntekt og Vinje kommunes kunstnerlønn. Han er representert med en egen avdeling i Dyre Vaa-samlingane i Rauland.

Han ble begravet fra Rauland kirke torsdag 8. mai 2008.

## Referanser
Lǐ (konfucianisme)

礼  eller  禮 

**Lǐ** ( 礼, tradisjonelt tegn: 禮 ), som på norsk kunne oversettes til *ritual* eller *seremoni* eller *etikette*, er et sentralt begrep i kinesisk filosofi, fremfor alt i konfucianismen. 

Forvirrende nok har konfucianismen to begreper som lyder *lǐ*, med hver sin innholdsbestemmelse. Det er det eldste denne artikkelen handler om. Det neokonfucianske begrepet lǐ ( 理 ) behandles i egen artikkel.
 
*Lǐ* var opprinnelig et rent religiøst begrep knyttet til tilbedelsen av guder og ånder. Det betegnet magiske riter som ble utført for å opprettholde den sosiale og kosmiske orden. 

Fra Konfucius' tid av ble begrepet gitt en annen innretning, ved at det ble benyttet om det nettverk av sosiale forpliktelser og omgangsformer som binder et samfunn sammen. I konfusiansk sammenheng ble begrepet en betegnelse for de formelle sosiale ordninger som de gamle vismenn hadde utledet av sin innsikt i den kosmiske orden. *Lǐ* betegnet derfor noe mer enn bare konvensjonelle sosiale normer; for ettersom det er avledet av de naturlige ordninger i kosmos, fortsatt begrepet å spille en kosmisk rolle ved at det harmoniserte forholdet mellom mennesket og sine omgivelser. Det dreide seg om riktig, passende eller anstendig holdning og adferd i alle sosiale relasjoner, avhengig av personens egen plass i relasjonen (som i de fem grunnleggende konfucianske relasjoner: mann-kone, foreldre-barn, hersker-undersått, eldre/yngre søsken, mellom venner). Man har også sammenlignet dette *li*-begrepet som uttrykk for noe naturrettslig.

Ved å kalle disse sekulære omgangsreglene for *rituale* opphøyde Konfucius selve disse dagligdagse til noe sakralt, uten at de dermed nødvendigvis samtidig ble knyttet til noen religiøs transcendens. Samfunnets ritualstrukturalisering blir derved del av den store universale veven: Rituell strukturalisering av de naturlige prosesser som finner sted når «de ti tusen ting» stiger frem fra den opprinnelige tomhet.

Ritualene er emnet for *[[Riteboken]]* (Liji) en av de fem konfucianske klassikere. Der behandles ritene i fem kategorier: Ekteskapsriter, sorgriter, militærriter, underholdningsriter og offerriter. Av dem beskrives offerritene som de viktigste og mest mneningsbærende. Under disse ritene bæres det frem offergaver for de avdøde forfedre eller til fordums ledere, keisere eller andre viktige skikkelser.  

## Referanser
Feltskyting

**Feltskyting** er et sett med skytedisipliner for pistol og rifle som vanligvis skytes fra midlertidige standplasser i terrenget på varierende (og noen ganger ukjente) avstander, istedenfor på permanente skytebaner og faste avstander. På svensk kalles skyteformen for *fältskytte*, og på dansk kalles skyteformen for *terrænskydning*,.

Noen eksempler på disipliner innen feltskyting er :
* Nordisk feltskyting med pistol (i Norge NSF feltskyting), hvor det skytes med pistol og revolver i forskjellige klasser avhengig av utstyr, med klasser fra finkaliber med .22 LR og opp til grovkaliber med .500 S&W Magnum. Konkurranser holdes utendørs gjennom hele året mot varierte skyteskiver, og arrangeres etter lignende regler i Skandinavia av Norges Skytterforbund (NSF), de Danske Gymnastik- og Idrætsforeninger (DGI Skyting) og Svenska Pistolskytteförbundet (SPSF).
* Nordisk feltskyting med rifle (i Norge DFS feltskyting) skytes enten i finkaliber med .22 LR på 100 meter, eller med grovkaliber på avstander fra 100 til 650 meter. Ettersom 200 og 300 meter er de vanlige skyteavstandene i nordisk baneskyting med rifle så kan feltskyting på de lengste holdene sees på som en langholdsdisiplin. Konkurranser holdes som regel på vinteren mot varierte skiver, og arrangeres etter lignende regler i Skandinavia av Det frivillige Skyttervesen (DFS), de Danske Gymnastik- og Idrætsforeninger (DGI Skyting) og Svenska Skyttesportförbundet (SvSF).
* Sveitsisk feltskyting under det sveitsiske skytterforbundet. Det årlige mesterskapet har blitt arrangert i over 130 år, og skytes samtidig på flere forskjellige desentraliserte skytebaner med opp til 135&nbsp;000 deltakere, som muligens gjør dette til verdens største skytekonkurranse.
* Jaktfelt skytes med rifle på ulike dyrefigurer med varierende avstander mellom ca. 40-200 meter fra forskjellige skytestillinger, vanligvis stående, sittende og liggende. Vanligvis skytes det på 6 ulike poster med 5 skudd i hver figur. Figurene har en indre treffsone som gir 5 poeng og en ytre treffsone som gir 3 poeng. Med totalt 30 skudd er da maksimal poengsum 150 poeng. Stevner arrangeres i Norge av Norges Jeger- og Fiskerforbund.
* Presisjonsrifle, som for eksempel Precision Rifle Series (PRS), er både en felt- og langholdsdisiplin hvor det skytes med grovkalibret rifle i terrenget på varierte avstander fra omtrent 10 til 1000 meter. Konkurranser arrangeres i Norge av PRS Norge.
* Field Target er en utendørsdisiplin for luftgevær som stammer fra Storbritannia, men som også har blitt populær i andre land. Konkurranser arrangeres i Norge av Norwegian Field Target & Airgun Club (NFTAC)
* Feltskyting med bue arrangeres av klubber tilsluttet Norges Bueskytterforbund.

## Se også
* Baneskyting
* Skytesport

## Referanser


## Eksterne lenker
* Svenska Pistolskytteförbundet - Om pistolskytte-Fältskjutning
Culaiakademiet

**Culaiakademiet** eller **Culaiakademiet for klassisk lærdom**  (徂徕书院 *cúlái shūyuàn*) ble bygget av vismannen og filosofen Shi Jie i det nordlige (dvs. tidligere (Song-dynastiets tid, i de tre år han var i den foreskrevne sørgeperiode etter sin fars død (1038–40). Ved siden av akademiets egentlige bygning stod «Duyi-tang» (读易堂 *dúyì-táng*, «Hallen for studiet av Yi», der Shi Jie, Sun Fu og Shi Jies disippel Jiang Qian studerte Zuo Zhuankommentaren til Vår- og høstannalene og Forandringenes bok.

Akademiet regnes som et av den tidlige Song-tidens «Fire store akademier». Det lå på nordhellingen av Culaifjellet i provinsen Shandong, der nå byen Tai'an ligger. I dag er dette stedet kjent under navnet *Shufang* (書坊), som betyr *bibliotek*.
Tai’an (Shandong)

**Tai'an** (eller *Taian*, kinesisk: 泰安; pinyin: *Tài'ān*) er et kinesisk byprefektur i provinsen Shandong i Folkerepublikken Kina. Befolkningen i hele byprefekturet anslås (2004) til 5&nbsp;499&nbsp;000. Selve byen har et folketall på 1,57 mill. innbyggere.

Nord for selve byen ligger fjellet Tai Shan (1.545 m), som blir nevnt allerede i Konfucius' skrifter og som regnes som ett av det taoistiske Kinas fem mektige fjell. Det er verdens mest besøkte og bestegne fjell. 

Byens viktigste tempel er det daoistiske Daimiao-tempelanlegget.

En del av den store Qi-muren står igjen i verneverdig tilstand her, og er oppført på Folkerepublikken Kinas liste over kulturminner. Det gjør også funnfeltet for Dawenkoukulturen. Dawenkoufeltet ble utgravd i 1959, 1974 og 1978. Bare dets midtre skikt betegnes som Dawenkoukultur, ettersom det tidligste laget svarer til Beixinkulturen og det yngste laget er en tidlig variant av Longshankulturen.

I Vår- og høstannalenes tid og De stridende rikers tid tilhørte området dels staten Qi, dels staten Lu. 

## Administrative enheter

Tai'an består av to distrikter, to byfylker og to fylker:

* Distriktet Taishan – 泰山区 *Tàishān Qū*&thinsp;;
* Distriktet Daiyue – 岱岳区 *Dàiyuè Qū*&thinsp;;
* Byfylket Xintai – 新泰市 *Xīntài Shì*&thinsp;;
* Byfylket Feicheng – 肥城市 *Féichéng Shì*&thinsp;;
* Fylket Ningyang – 宁阳县 *Níngyáng Xiàn*&thinsp;;
* Fylket Dongping – 东平县 *Dōngpíng Xiàn*.

## Samferdsel
### Jernbane
Beijing-Shanghai høyhastighetstog har stoppested her.

### Vei
Kinas riksvei 104 løper også gjennom fylket. Den begynner i Beijing, løper sørover via Dezhou og så til Jinan, Xuzhou, Nanjing, Hangzhou, Wenzhou og ender opp i Fuzhou.
Miling Svalastog

**Miling Svalastog** (født 29. april 1919 i Trondheim, død 8. juni 2004) var en norsk vevkunstner, bosatt i Vinje kommune.

Hun vokste opp i Trondheim, og tok sin utdannelse på tegnelinjen ved Industriskolen under Elsa Halling. Hun fullførte sin utdannelse og giftet seg i Rauland i 1942. Her etablerte hun etter hvert sin vevstue. 

Svalastog spesialiserte seg på billedvev, og utførte i hovedsak arbeider på bestilling. For Norsk Hydro i Rjukan laget hun et teppe på 1,5 x 3,5 m som fremstiller elektrisitetens historie, i kommunestyresalen i Valle kommune i Setesdal henger et teppe som viser Valles utvikling fra den fattige til den rike kommune. På Rauland Høgfjellshotell henger teppet «Litt av vår fine flora» som viser 17 planter – med blomst, blad, rot og navn. Hotellet har også teppet «Morgenstund» i samme format, men som ikke er inkludert i katalogen. Svalastog er ellers representert mange steder i inn- og utland, i offentlige bygninger og institusjoner, og hennes produksjon er meget rikholdig. Svalastog reiste meget i utlandet og studert ulike kunstverker og hentet inspirasjon. 

Svalastog var sterkt engasjert i etableringen og oppbyggingen av Dyre Vaa-samlingane, hvor hun arbeidet tett sammen med Thora Vaa. Hun var også formann i stiftelsen i 15 år fra 1981. Svalastog var en sentral person i Rauland Kunstforening hvor hun var formann i over 20 år. I denne sammenheng la hun også ned et stort arbeid ved gjennomføringen av den årvisse sommerutstillingen i Rauland. 

Miling Svalastog fikk i 1990 Statsstipend for eldre fortjente kunstnere. Hun ble også tildelt Vinje kommunes kulturpris og kunstnerlønn, samt flere reisestipend.

## Referanser
Yueluakademiet

**Yueluakademiet** (også kjent som **Yueluakademiet for klassisk lærdom**, kinesisk: forenklet kinesisk: 岳麓书院; tradisjonell kinesisk: 嶽麓書院; pinyin: *Yuèlǔ Shūyuàn*) ligger på østsiden av Yuelufjellet i Changsha, hovedstaden for provinsen Hunan i Kina, på Xiangelvens venstre bredd. Det ble grunnlagt i 976, i det niende år av Song-dynastiet i keiser Kaibaos regjeringstid, og var et av de fire mest fremstående akademiene (*shuyuan*) for høyere lærdom i nær tusen år. Både Zhu Xi og Zhang Shi, to ledende neokonfucianske filosofer, underviste der. 

I 1903 ble akademiet et universitet, og i 1925 ble Hunan-universitetet opprettet på stedet.

Yueluakademiet er oppført på Folkerepublikken Kinas liste over kulturminner.

## Eksterne lenker
* Yuelu Academy
Barinas (by)

**Barinas** er hovedstad i delstaten Barinas, vest i Venezuela. Byen hadde en befolkning på   innbyggere i 2001. Barinas ble grunnlagt i 1577 av Juan Andrés Varela.

## Referanser


## Eksterne lenker
* Barinas, offisielle sider  (Spansk)
Barinas

**Barinas** har flere betydninger:
* Barinas (delstat), en delstat i Venezuela
* Barinas (by), en by i Venezuela
Dalabrekka barneskole

**Dalabrekka barneskole** er en barneskole i Kristiansund, Møre og Romsdal. Skolen ligger på nordsiden av Kirkelandet, og tar stort sett i mot elever fra områdene Myra, Karihola, St. Hanshaugen og Dalen. Skolen er bygd i 1959, samt en mindre påbygning i 1998-1999. 

Skoleåret 2006-2007 bestod personalet av 28 lærere inkl. administrasjonen, 9 ansatte i skolefritidsordningen, 1 fremmedspråklig morsmållærer og to merkantilt ansatte. I tillegg er det flere lærlinger ved virksomheten. Elevtallet svinger litt opp og ned, pr. 1. mars 2007 er antallet 344 elever, inndelt i 21 grupper fordelt på 7 trinn.

## Eksterne lenker
* Dalabrekka barneskoles hjemmeområde
JUCO

**JUCO (Juventud Comunista Colombiana)**, forkortet **JUCO**, er en marxist-leninistisk colombiansk ungdomsorganisasjon og er ungdomsorganisasjonen til det colombianske kommunistpartiet Partido Comunista Colombiano. Organisasjonen ble grunnlagt i 1935 og er i dag en viktig del av World Confederacy of the Democratic Youth. JUCO er per i dag en av de største ungdoms- og studentorganisasjonene i Colombia.

## Se også
* Kinas kommunistiske ungdomsliga, det kinesiske kommunistpartiets ungdomsbevegelse
* Komsomol, den kommunistiske ungdomsbevegelsen i den tidligere Sovjetunionen
* Freie Deutsche Jugend (FDJ), den kommunistiske ungdomsbevegelsen i det tidligere Øst-Tyskland (DDR)

## Eksterne lenker
*
Dale barneskole

**Dale barneskole** er en barneskole i Kristiansund, Møre og Romsdal. Skolen ligger på Dale, og tar stort sett i mot elever fra områdene rundt Dale. Skolen ligger i nærheten av Dahle kunstgresspark, Dahlehallen, Draget og Kvernberget.

## Referanser